open-index/open-wikipedia-markdown huggingface dataset:
Ahedanö

**Ahedanö** no sambua desa ba Kecamatan Idanögawo, Kabupaten Nias. Kodenia ba wamatörö Indonesia 12.04.10.2017.

## Umbu
Akhelauwe

**Akhelauwe** no sambua mbanua ba Kecamatan Gidö. Da'e kodenia ba wamatörö Indonesia 12.04.06.2008.

## Umbu
Amaedola

**Amaedola** ya'ia da'ö no sambua lala wehede sangoguna'ö maedo-maedo ma duma-duma  ba wamaehagö gofu hadia ia zomasi lafa'ema ma lafaehagö niha. Bahiza same'e abölö tedou gamaedola moroi ba lala wehede tanöbö'ö, ya'ia me sökhi wama'oli fangumaö ya'ia hulö nihohoni irege tenga ha ami ba dödö bahiza ami göi wamondrongo, me sökhi wongandrotoi famaehagö ya'ia molo'ö ösi dunöŵa, me nifomaedo-maedo ma nifoduma-duma, me nihaogö wongandrotoi wanguŵa'ö ya'ia ena'ö abölö abakha ba mangarakha, alio fatema, ba adöni dödö zamondrongo.

Ero soi so khöra gamaedola. Ba soi Melayu (ba iada'a ba Indonesia) so nifotöi "perumpamaan" ma "peribahasa", nihaogö fama'oli ya'ia irege terongo ia hulö wehede nifagema-gema si fakhili li (asese lafotöi ia göi "pantun" ba li Indonesia). Bakha ba Zura Ni'amoni'ö oya sibai gamaedola, he amaedola si so bakha ba huhuo awö nidunö-dunö (simane ba zura Amaedola Zelomo ma zui Sinunö Sebua, btn.) ba he amaedola ni'anunöisi (simane ba zura Sinunö Dawido, btn.).

Simanö göi ba Danö Niha to'ölö sibai wangoguna'ö amaedola. Töra moroi ba da'ö la'oguna'ö gamaedola ira Ono Niha arakhagö ero na fahuhuo ira. Duma-dumania bakha ba 
* Huhuo hada
* Fangowai ba fame'e afo
* Maola-maola
* Olola mbawi walöŵa
* Bölihae
* Fame dahö sumange
* Hendri-hendri
* Fame'e ba famotu ono nihalö
* Folaya
* Fanika era-era mböwö
* Fanutunö maena
* Fanutunö nga'ötö
* Debu-debu
* Mene-mene
* Manö-manö
* Fo'ere
* Hoho
* Ho'ae
* Lailö
* btn.

Duma-duma gamaedola Nono Niha:
* Wa'afero harinake, wa'aisö daguli; hadia sibai mbörö zami, harinake taroma li.
* Hulö we'aso luo moroi yaŵa, takile humaga; me tohare la'oda, molakhömi mozaŵa-zaŵa.
* Hulö la'asioni gola lö falemba asio; hulö latiloi mbulu dalö, lö falemba idanö.
* Hadia mbörö gotari gotara, hadia mbörö wa owulo ita.
* To'ese-ese mburuti, tedou-dou wa'asökhi; to'ese-ese da'una, tedou-dou wa'ogaena.
* btn.

## Khai-khai baero

*  (Wikibuku Nias)
*  (Wikikamus Nias)

## Umbu
Adu Sarambia

**Adu Sarambia** no sambua nadu moroi ba Danö Niha si no fabö'ö moroi ba nadu tanöbö'ö. Adu andre no famokhala samösa ina si sindro ba gotalua ndraononia soya. Molo'ö nidunö-dunö lafazökhi nadu andre ba wanörötödö samösa ndra alawe si no mamalua fefu owasa sedöna mufalua götö wa'aurinia ba börö da'ö göi labe'e töinia Ina Mbanua. Baero da'ö labe'e göi töinia "awali", me irugi wondrege lakhömi niha, no i'awalisi fefu zinangea ba niha.

Ba nadu andre oroma wa no i'adölö'ö dangania si tobali tandra wa manari ia. Baero da'ö so sambua bola nafo ba dangania kambölö, ni'oguna'önia ba wangowai dome si möi ba fefu gowasa nifaluania.

Niha sato si so ba zingania kambölö ba kambera no fefu ndraono khönia ba fefu niha mbanua si no tobali ma'uwunia.

## Umbu
Asia

**Asia** no töi danö fondrege ebolo ba zi sagörö gulidanö. Ba danöa andre toröi ambö töra matonga moroi fefu niha ba gulidanö. Fa'ebolonia ambö töra 44 juta kilo ba no ifasui ia tanö Eropa ba gaekhula, asi sebolo samudra Hindia tanö raya ba asi sebolo samudra Pasifik ba gatumbukha.

## Ola-ola

### Ola Asia-Afrika

### Ola Asia-Eropa

### Ola Asia-Oseania
BAE Systems Hawk

Ba danö **Indonesia**, lö fagohi sibai dödö ba wanga'asogö köfa-köfa wanuwö simane ba mbanua ma soi tanöbö'ö misa. Simane **BAE Systems Hawk**  
no sambua göfa wanuwö nifake ba wo fahaö ma ba wolati *(trainer)* ndra saradadu ba Amerika. Köfa Wanuwö da'a ni haogö BAE Hawk me döfi sara ngahönö a siŵa ngaotu a fitu ngafulu a öfa (1974). BAE Hawk ya'ia da'ö sambua *pabrik* moroi ba Britania Raya. Hawk lahaogö ba wo fahaö ma wo latit ira saradadu *(jet latih/trainer)* köfa wanuwö nga'ötö si öfa (generasi 4) F-16, -15, dll sangoguna'ö *radar modern* APG-66 (*khusus varian Mk 200* ) ba rudal AIM-9 Sidewinder. Hawk Mk 109 / 209 sitobali tandra ma kode khö Hawker-Siddeley Hawk ni amawa ma la fa'ohe ba Indonesia (*diekspor ke Indonesia)* ba wo a'asogö fefu zoguna ba wozago talumbanua Indonesia ni be'e ba wetaro khö ndra TNI-AU i'otarai döfi sara ngahönö a siŵa ngaotu a siŵa wulu a fitu (1998) me döfi 1980-an, TNI-AU no'irai la'öli ha'uga rozi göfa Hawk Mk 53. Hawk Mk 209 ngawalönia ya'ia zisambua kurusi/varian *single seater* moroi ba nga'ötö Hawk. Köfa wanuwö da'a no lahaogö ba wozago talumbanua *air superiority* ba *ground attack*. Ba mbanua Malaysia oya göi khöra göfa wanuwö Hawk Mk 108 / 208 nga'ötö ma lawa'ö *varian* Hawk si'oföna faoma sitola mamalua ngawalö wohombo ba dalu mbanua ma *in-flight refuelling.* Da'a Nisura ba Wikipedia Indonesia.

## Hawk TNI AU
Köfa wanuwö Hawk, no sa'ae göi so ba Indonesia, fetaro ba zozago talu mbanua, ya'ia da'ö saradadu dalu mbanua ma ba li Indonesia Angkatan Udara. Me baŵa si önö ba ndröfi si dua ngahönö a dua wulu (Juni 2020) andre, ba so ma'ifu zalua ba göfa wanuwö da'a ya'ia da'ö atoru sitou ba nomo niha mbanua. Köfa wanuwö da'a ya'ia da'ö Hawk 209 fetaro wa'atorunia gamaudu ba mbanua ma Desa Kubang Jaya, Kösamata Siak Hulu, Kabufate Kampar,  Riau, Senin (15/6/2020) sihulöwongi. Nomero Göfa Wanuwö da'a ya'ia da'ö : **nomor registrasi TT-0209,** köfa da'a sara moroi ba zi 34 göfa wanuwö Hawk 209 si so ba TNI AU i'otarai me döfi 1993.

Ba TNI AU köfa wanuwö Hawk 209 da'a no oya ma'ifu zino tefalua ba ngawalö zalua ba danö Indonesia simane me so zalua ba Ase (*Konflik Aceh*). Fefu da'a ba wanolo ira amada saradadu so zago talu mbanua ba watahana Indonesia.

## Hawk ba Mbanua Inggris
Köfa wanuwö da'a tenga ha ba mbanua simane Indonesia zomasi wo'okhögö ya'ia. Banua ba Inggris no göi lafili göfa wanuwö Hawk sitobali köfa ba wolati ira saradadu ba da'ö.Ba göfa da'a Hawk, no oya manolo ndra saradadu ba mbanua Inggris.

## Umbu
Badagahe

**Badagahe** ba li Indonesia ya'ia da'ö; *Sepatu*. Ba Danö Niha, badagahe andre, tenga sa'ae sawena la'ila. No ba ginötö si no ara, badagahe andre, ofeta ba Danö Niha, ba irugi ma'ökhö sambua wamoadu niha mamake badagahe. Badagahe na la fo'eluaha ia ya'ia da'ö soguna ni'oguna'ö niha tobali lohu-lohu gahe ba wolumö'ö ahera moroi ba zabe'e, satarö ma zui si ta'unö. Asese göi lafake sölu-sölu gahe (li Indonesia, *kaus kaki*) barö mbadagahe. Baero da'ö badagahe no famonönö wamoadu gahe (li Indonesia, *gaya*, li Inggris, *fashion*) na möi ba gowasa ma ba gowuloa niha sato.  Famöfögö mbadagahe ya'ia da'ö molo'ö fangoguna'ö ya'ia faoma tipe-nia, simane badagahe ba we'amö ba nahia sato niha ma ba li Indonesia lamane *sepatu resmi* (pesta), badagahe wanörö ma *sepatu santai* (kasual), badagahe ba wanari ma *sepatu dansa*, badagahe olahraga ma *sepatu olahraga*, badagahe wohalöŵö ma *sepatu kerja*, badagahe *ortopedik*, faoma badagahe side-ide ma *minimalis*. Fehede "sepatu" ba li Indonesia omböila wehede ba li Spanyol "*zapatos*" faoma li Portugis "*sapato*".

## Waö-wao mbadagahe

Badagahe andre ni'ila niha ba mböröta sibai ya'ia da'ö sölu-sölu gahe nifotöi sandrala *(sandal)* nihaogö moroi ba guli gurifö, *kulit sagebrush* ba ndröfi 7000 ma 8000 SM (fatua lö tumbu Yesu), lasöndra ba Fort Rock Cave sambua negara Oregon ba AS ba ndröfi si 1938. Badagahe fondrege zatua ma badagahe si'oföna sibai ya'ia da'ö nihaogö moroi ba guli zawi nifatali faoma sinali nitagu fetaro mbörösisi (tanöfuri) faoma tanöföna (ba duturugahe), nisöndra ba kompleks gua Areni-1 ba Armenia ba ndröfi si 2008 ba lafarisayoi wa te'a'asogö mbadagahe da'a ba ndröfi si 3500 SM (fatua lö tumbu Yesu).

Iada'a no fabö'ö-bö'ö mbadagahe börö me lafagamöi ia molo'ö gunania ma heza möi niha na la'oguna'ö ia.

So mbadagahe ni'oguna'ö ba wanari (badagahe sanifi-nifi ba ombuyu).

So göi mbadagahe ni'oguna'ö ba wamai bola (badagahe si so zi hulö ndroi barönia ena'ö aro ia na fagohi niha).

So mbadagahe bö'ö salösö-lösö ba moadu ni'oguna'ö ba we'amöi mohalöŵö ba gödo.

Ba so göi mbadagahe saro ba abe'e ni'oguna'ö zohalöŵö ba wangotomosi gödo.

Ba so nasa mbadagahe ni'oguna'ö bakha ba nomo awö mbadagahe nifotöi *sandrala* ni'oguna'ö baero nomo.

Fabö'ö ira mbadagahe si to'ölö mbadagahe nifotöi sandrala. Na badagahe te'olohuni fefu gahe. Na sandrala awö badagahe baomo lö'ö. Ha tandrösa lalu'a gahe awö tali zi so khönia. Itaria göi so ni'olohuni, ba hiza lö fefu, ha balö tanö föna gahe.
Balalu

**Balalu**, no sambua fogaoni ma fanötöi banio sawuyu. Banio sawuyu la'amawa ira sogale ba fasa. So zamawa balalu sambua fao guli ma sawu, so göi zamawa si no lahaogö si no labe'e gulo ano faoma esi, töi nia idanö mbanio. Ba Danö Niha balalu andre tola tasöndra arakhagö dozi banua.

## Guna
Idanö mbanio sawuyu tobali nidanö nibadu samohahau.
Balubalu mbawa

**Balu-balu mbawa** ma ***masker*** ya'ia da'ӧ fefu ngawalӧ ia ni'oguna'ӧ ba wobalugӧ mbawa. La'oguna'ӧ ia ena'ӧ lӧ igӧna niha dungӧ moroi ba nangi baero, gӧi ena'ӧ lӧ mofanӧ dungӧ; nifa'ohe sofӧkhӧ khӧ niha bӧ'ӧ.

= Lala wanasa balu-balu mbawa moroi ba nukha =

Ba mbӧrӧta te ombakha'ӧ dungӧ Gorona/Korona (*Corona Virus*) moroi ba mbanua Wuha (Sina) ba gangohorita ndrӧfi silalӧ, ba no walu wawa irugi iyada'e. Ba na ta faigi data moroi ba *[[World Health Organization]]*, angarahua zino gӧna tungӧ da'e ba zisagӧrӧ ulidanӧ ba no dua wulu a tӧlu zuta a dua ngaotu a fitu ngafulu a siwa ribu ӧnӧ ngaotu a walu ngafulu a tӧlu niha (*23.279.283 Jiwa*; data per 24 Agustus 2020), ba khӧda ba Indonesia ba no otu a lima wulu a lima ribu a ӧfa ngaotu a felendrua niha zi no gӧna (*155.412 Jiwa*). No oya lala latӧrӧ ira famareta ba wolawa awӧ ba wangalӧsi dungӧ da'e, ena'ӧ bӧi muzawili. Tӧra-tӧra ndra amada doto ba matiri si so fӧna ba wolawa tungӧ da'e. Hadia nilauda ya'ita niha mbanua ba wolawa dungӧ da'e? Ya'ia da'ӧ:

1) Mu asese'ӧ ba wanasa danga sifao zabu mato dua wulu dӧti (*20 detik*).

2) Bӧi babaya hӧrӧ, ikhu, ma bawa nalӧ musasai danga.

3) Balugӧ mbawa ba ikhu na mo'eha awӧ na bahӧ.

4) Murino gӧ irege asoso, tӧra-tӧra nagole awӧ gadulo.

5) Mufake mbalu-mbalu mbawa ba fandrӧndrӧu ofeta dua mete.

6) Fandrӧndrӧu bangai zo eha awö zi bahӧ

### Fanasa Nukha Mbalu-balu mbawa
Ӧnӧ lala ba wanasa nukha mbalu-balu mbawa (*Masker kain*)

1) Ungu nukha mbalu-balu mbawa ba idanӧ saukhu-aukhu sifao riso ma sabu wanasa nukha.

2) Nano irugi fulu mӧni, mu da'i-da'i ba wanuzukhu.

3) Musasai ba nidanӧ sangele irugi aheta gotu-otu zabu.

4) Okӧli'ӧ ba zino ma ba darewe ma ba zaeta-saeta si gӧna sino.

5) Tarika mbalu-balu mbawa, fa'aukhu mu fa gӧlӧsi ba nukha.

6) Be ba nahia sohahau ba tola mufake zui.

## Umbu
Balöduhi

**Balöduhi** no ndroto mboto si so ba wasulöta waha ba ahe. Lafotöi ia balöduhi me *balö* andrö zi tetutu ba danö na *manuhi* tanö niha. Fasulöta mbu'u-bu'u si so ba mbalöduhi andre zame'e ena'ö tola mowaö-waö niha, tola lafaköu ira ba tola dumadao tou ba mbatö, tola musindro ira aefa mörö, btn.

## Umbu
Banio

**Banio** no töi mbua nohi ba Danö Niha. Ulinia tanö baero nifotöi sawu tola labali'ö ezoi, ulinia sabe'e bakha nifotöi sole tola tobali mako nidanö ma ngawalö gama-gama tanöbö'ö ba nomo. Ösinia safusi ba ombuyu tola la'oköli'ö tobali *kopra*, moroi khönia lafarö wanikha sasese te'oguna'ö ba wangomuhua boto (*parfum*) ma zui ba wamoadu bawa (*kosmetik*). Baero da'ö fanikha mbanio tola tobali fangali gö sokhö oya *kalori*, ba so göi ni'oguna'ö tobali fanikha moto. Lala wanihoi sawu mbanio, la'oguna'ö nifotöi sula ba wangeheta sawu. Ba waneu banio andre, na mobosi atö dölania, ba aoha ba niha waneu banio, ba na lö hadöi bosi, ba saneu banio la'oguna'ö dolo-tolo ba wanöi simane endra'i. 

## Guna mbanio
Banio no sitobali sambua gangolifa soguna ba nomo. Banio tola möi fangalui labali'ö fanikha sami, lölönia ma latötöi ia farö, oi manö moguna labe'e ö gurifö simane bawi. Banio andre göi no so zobali'ö Kopra ma banio si no la'oköli'ö sitola möi fangahaogö fanikha. Baero mbuania, so nidanö mbanio fangalösi wa'owökhi dödö, ato zamawa ba naha wemanga bangai lala, ba he göi simanga ba fondrokata.

Banio andrö ba no oya sibai gunania ba wa'auri niha. I'otarai bulunia, labali'ö uli damböyö, likhe nia labali'ö ezoi likhe. Bua nia, simane balalu, ba no sambua amawaö ya'ia da'ö idanö mbanio sawuyu, ma ba li Indonesia lamane *air kelapa muda*. Aefa da'ö bua mbanio satua, ba tola lafarö tobali fanikha sami. Banio satua, no sa'ae ta'ila wa moguna si'ai ba wangahaogö diwo nikua samake tu'a mbanio. Simanö göi zawu, ba Danö Niha, sawu mbanio ba no ato zamake tobali ezoi. Sole mbanio göi i'otarai meföna ba ofeta iada'a ba so zamake tobali akho soguna ba wanarika fake tarika tanga, ba so göi zobali'ö akho ba wofaga diwo. Banio göi tolania tola tobali aya-aya ba zangila mangehaogö, tola ehomo, ba tola göi möi döla-döla ma toga nomo. Ba Danö Niha, banio göi no tobali soguna ba niha, banio nifarö ba wanga'i fanikha sami, ba lölö nia sotöi farö ba labe'e nönö gö gurifö simane bawi.

Ba Danö Niha, banio andre ba no sitobali fangalui niha mbanua. Ba yamendrua nasa na lahaogö la'angeragö hewisa ba wo fanöi zitola tobali aya-aya ba mbanio andre. I'otarai ba zawunia, solenia, ba bua nia. No ato zino mamaigi banio moroi ba Danö Niha.

## Böli mbanio

Ba Danö Niha sangahaogö banio ni'oköli'ö fetaro ba hulo Tello me döfi dua ngahönö a feleŵalu (2018). harago no irai irugi fulu ribu rufia (*Rp.10.000*) ba hiza no irugi aekhu sibai sitou harago irugi hatö fitu ribu rufia (Rp7.000) ba tenga ha da'ö no irai ofeta tölu ribu a matonga (*Rp.3.500*). Ba fanötöna nono mbanua, wa tola ifuli möi yaŵa mböli Kopra da'a. Ba manötöna dödöra ena'ö tola la'alui hewisa lala ira famareta samatörö ba mbanua da'ö.

## Umbu
Banua Niha Keriso

**Banua Niha Keriso** no töi ni'oguna'ö ba wangali fehede *gereja* ba li Niha bakha ba Gereja Protestan. Andrö wa so Banua Niha Keriso Protestan ma asese te'adogo'ö BNKP, eluahania sambua denominasi Gereja Protestan nifasindro ba Danö Niha.

Sindruhunia fehede gereja ma ba li Yunani ἐκκλησία (famoligö ya'ia *eklesia*) abölö faudu börö me oya te'oguna'ö ia bakha ba zura Gamabu'ulali Sibohou (114 kali). Duma-dumania ba  tesura, *Ba tobali döfi wa'ara falukha-lukha ira *'ba mbanua*' andrö...*, sindruhunia bakha ba zura asli tenga "banua" tesura ba da'ö bahiza *gereja* ma ἐκκλησία.

Ba li Indonesia te'gouna'ö göi wehede *umat* ma *jemaat* nihalö moroi ba li Arab si fagölö eluaha ba wehede ἐκκλησία ba li Yunani. Bahiza asese alua wa la'oguna'ö wehede *umat* ma *jemaat* ba wanötöi niha Keriso ero zamösana, eluahania ndroto-ndroto gereja sauri, ba la'oguna'ö *gereja* ba wanötöi *institusi* ma zui ba wanötöi *omo Lowalangi* nifazökhi moroi ba gara awö semen (ma nifotöi *osali* bakha ba Gereja Protestan).

Bakha ba Gereja Katolik, na lasura ia faoma hurufo side-ide simane gereja, eluahania omo Lowalangi. Ba na lasura ia faoma hurufo sebua simane Gereja, eluahania institusi ma angowuloa niha samati simane Gereja Keuskupan Sibolga, Gereja Katolik Indonesia, btn. Ba gotalua ndra niha Katolik ba Danö Niha no to'ölö la'oguna'ö wehede gereja manö, lö la'oguna'ö wehede banua niha Keriso.

Baero da'ö so nasa geluaha bö'ö wehede banua ba Zura Ni'amoni'ö ni'ali Sundermann, ya'ia da'ö simane *banua Lowalangi* (*amatöröŵa Lowalangi* na bakha ba liturgi Katolik ba Danö Niha). Bahiza lö irai so wamatörö samösa razo ba Danö Niha, andrö wa ambö ta'ila nifotöi *kerajaan* ba li Indonesia, ya'ia da'ö fefu mbanua si so barö wamatörö samösa razo. Börö da'ö i'oguna'ö manö Sundermann wehede *banua* ba wo'ali fehede *kerajaan* ba li Niha (*banua Lowalangi*).

Bahiza ambö fagöna wo'ali simane. Duma-dumania na tamane banua Roma, ba si so fönada ba no sambua banua (kota Roma) ba tenga *kerajaan* Roma, samatörö fefu danö i'otarai Eropa irugi Palestina ba ginötö Yesu. Ba zimane abölö faudu te'oguna'ö wehede *amatöröŵa* tenga banua.

## Faigi

* Niha Keriso
* Gereja Protestan
* Gereja Protestan ba Danö Niha

## Umbu
Bata

**Bata** no töi sambua *perusahaan* moroi ba Swiss samazöki ba samawa ngawalö mbadagahe. Tuhe gödonia so ba Lausanne. Badagahe Bata oi la'ila niha me no ara tehöngö ia ba Indonesia.
Bawömataluo

**Bawömataluo** no sambua desa ba Kecamatan Fanayama, Kabupaten Nias Selatan. Bawömataluo no mo'eluaha ia    ma banua ba atumbukha (*desa matahari terbit)* börö monahia ia ba bu'u hili.** Kodenia ba wamatörö Indonesia 12.14.18.2001.   Monahia ia yawa ba bu'u hili, 270 m moroi ba bawa nasi.   

No si teholi banua andre ba sagörö Indonesia ba *internasional* börö budaya zi so ba banua andre, ya'ia da'ö hombo batu. Banua andre no la usulkö tobali *kawasan warisan buadaya dunia* ba *situs [[:id:Situs_Warisan_Dunia|warisan dunia UNESCO]]* ba 2009.  

I'oroi tobali ia *desa budaya*, la falua *Festival Budaya Bawaömataluo* ero döfi.
   

## Umbu
Baŵa nemali

Tanö niha, sambua soi ba guli danö si no la'ila niha hewisa wa'auri, fa'amozökhi hulo nia, ba si manö göi lala wahuwusa ba hegöi fariawösa fefu niha ba danö niha. Ono niha i'onarai meföna ofeta iada'a, no auri ira ba gangolifa hada si no larakö ma la osaraö dödö ira satua meföna ni lau ba wangowasa ba lafatö gara irege tobali goi-goi ni'ata'ufi nono mbanua. Hiza, ba danö niha oya zitebai-tebai manö, oya gamonita, simöi lala nitörö fefu soi.

Ba danö niha, emali no sambua turia sitehöngö ba soriri mbu'u niha na larongo, me emali bada'ö tenga ha zanga'i gama-gama ma urifö, iza'i emali ya'ia zanga'i binu, ma zanga'i högö. Mohokha mbu niha samondrongo, ba börö wa'omasi Zo'aya, no tola taya me oi tedou niha ba wamati ba no oi möi niha ba wamahaö.

## Kawa-kawa samusö
Ba hulo danö niha, hulö no lafati ma la owalangigö wa na tohare gawa-kawa sa'usö, ba tandra da'ö so nemali, ba naso ba mbolo kabu ma ba gowi, ba alio-alio lalau mangawuli yomo, börö no möi ba dödöra wa naso Dano ba so nemali. Laröi halöŵöra niha, ata'u ira ma ihalö högöra emali.

## Ladari
Ba kabu ma ba ndru'u, na'atö ha samösa-mösa ia, ba alio ia ösö ihalö ladari khönia mato sawuru ba iforodugö mbalönia ba ibözi-bözi, ba wangombakha ba zifaola waso niha ba zitambai da'ö. Ladari, sambua du'u sauri ba mbolo mbenua ba hulo ba danö niha. Ladari asese lafake niha göi ba wamataŵi duria, me aro sibai ndru'u da'ö. Aefa labözi ladari, emali findra naha ira me ba dödöra lamane, "so niha bada'a."

## Baŵa si tölu
Ba wa'atedou wangi'ila niha he fa'atua-tua ba hegöi fa'alowalangi, no togese ma'ifu wangera-ngera dozi niha. Me mböröta ba te göi ofeta ma'ökhö wa kawa-kawa so la'a-la'a a'usö oya ira ba mbaŵa si tölu. Ba fefu niha mangelama, la zago ira we'amöi ba kabu me no tehöngö wa so nemali ba mbaŵa da'ö. Heŵa'ae ofeta ma'ökhö ba lö irai so duria nihalö nemali simane si no la fati ba tehöngö, ba turia simane da'a lötaya nasa börö me oi la fatohu niha wangombakha ba ndraono khöra irege turiania larongo iraono mane ma'ökhö.
Beca

Ba zi sambua banua, no oi teboka lala sebua sitola itörö fefu fakake he nifofanö niha ba he göi nifofanö si tenga niha (*mesin*). Ba danö niha, simane ba mbanua tanöbö'ö. So moto, so hondra, so gureta so beca (*becak dayung*) so ndröni seŵa ma solohe bara. Ba meno oi oya wangi'ila nono mbanua, ba hiza ba danö niha no so göi beca mesin, hondra ni fasa bak irege no alio sibai ba ngawalö ginötö nikhamö gofu hezo möi misa. 

## Fabeca
Fabeca, no sambua lala halöŵö ba nono mbanua danö niha. Beca andre, so nifaseŵa'ö, ba sogöi ni'okhögö samösa. Ba nono mbanua, no sambua fetaro halöŵö salio ba wangalui soguna bongi ma'ökhö. Sohalöŵö ba wamareta göi moroi ba propinsi, la fakhölö ira wamaigi tanö niha fetaro zondröni beca andre. ba labe'e dolo-tolora ya'ia da'ö beca sitola lafake wanibo'ö sasao.

## Umbu
Behu

**Behu** ya'ia da'ö gara nifasindro Ndraono Niha ŵa'alawa 1-2 mete. Tefasindro ia ba golayama nomo, ba dalu mbanua, ma zui baero ba nahia sifazuzu ba mbanua baero.

## Umbu
Bengkong, Batam

**Bengkong**, sambua döi *kecamatan* ba mbanua Batam, Kecamatan Bengkong. Bengkong andre, so öfa banua ma lamane na ba li Indonesia *desa/kelurahan*, ya'ia da'ö

* Kelurahan Bengkong Laut,
* Kelurahan Bengkong Indah,
* Kelurahan Sadai dan
* Kelurahan Tanjung Buntung.

Niha si so ba mbanua Bengkong andre ba Kota Batam, tenga ha Niha Melayu, no ato sa'ae zino tohare ba mo wöli naha nomo ira ba Bengkong, tola taŵa'ö ia mo'arota ba da'a ira. So fefu moroi ba Soi (*suku*) tanöbö'ö.

## Fetaro
Bengkong,Batam andre tola fafaigi wetaro nia, simane ba da'a tou :

https://kecbengkong.batam.go.id/peta/

Fa'ebolo danö Bengkong andre so ba zi : **± 9.800 Ha**, na lafagölösi ba kilo. so ba zi **19,27 Km2** 

## Sifaola

# **Sebelah Utara :** Kelurahan Tanjung Sengkuang Kecamatan Batu Ampar
# **Sebelah Selatan :** Kelurahan Sei Panas Kecamatan Batam Kota
# **Sebelah Barat :** Kelurahan Pelita Kecamatan Lubuk Baja dan Kelurahan Seraya Kecamatan Batu Ampar
# **Sebelah Timur :** Laut Nongsa

## Gödo sanema'ö ono mbanua
Ba Bengkong andre ba simane ba mbanua tanöbö'ö misa, so gödo-gödo wamareta he göi ni haogö nono mbanua (*Swasta*) ba wame'e pelayana ba niha mbanua simane :

* Gödo Kösamata : No modadao lö tewu'a (*Permanen*)
* Nawa wamareso sofökhö (*Puskesmas*) : 2 (dombua) Ngawua, si so misa ba mbanua simane *Posyandu* : 38 (tölu ngafulu a ŵalu) Ngawua
* Naha wamareso sofökhö (*Klinik*) : 4 (öfa) Ngawua
* Omo Sekola : **TK** : 47 (öfa wulu a fitu) Ngawua, **SD** : 29 (dua wulu a siŵa) Ngawua, **SLTP** : 11 (felezara) Ngawua, **SLTA/SMK** : 6 (önö) Ngawua, **PT** : -
* Mosagi (*Mesjid*) : 48 (öfa wulu a ŵalu) Ngawua, Mushola (ide-ide maifu moroi ba Mosagi): 41 (öfa wulu a sara) Ngawua, Osali (*Gereja*) : 22 (Dolarua) Ngawua, Klenteng : 1(sambua) Ngawua. 

## Fangalui Niha Mbanua
Ba Bengkong, Batam fangalui niha mbanua oya ngawalö. Ba sato ua si no te'ila ya'ia zohalöŵö ba PT (*fabiri eletoroni*) si so ba Batam. So göi zolafo, so zamawa ba fasa, so zamahaö (guru), ba so zamokai naha wanörö ba ngai nasi tefaudu ba Bengkong Laut.

## Umbu
Bolalahina

**Bolalahina** ma bola nafo (Li Indonesia *tempat sirih*) no sambua gama-gama nahia wamöfö'ö afo nifaolagö ba wame sumange ba hada Nono Niha. Tehaogö ia moroi ba geleyömö, bulu zinasa, ma bulu mbagoa si no muhaogö folalau, ba si no lafalaete/mufofenaeta faoma nukha soyo mazui saitö ba so göi nibe'e mbunga-bunga. Bolalahina ösinia afo si lima endronga, sia'a mböwö ba Nono Niha, ya'ia da'ö:
* Tawuo (Li Indonesia *daun sirih*)
* Fino (Li Indonesia *pinang*)
* Gambe (Li Indonesia *gambir*)
* Betua (Li Indonesia *kapur sirih*)
* Bago (Li Indonesia *tembakau*)

## Maedo fangumaö Bolalahina

**Bolalahina** no sambua fanguma'ö ba wangosara'ö tödö si fagölö si no ifaehagö *[[Pancasila]]*. Ba Danö Niha no la'ila nifotöi bolalahina ya'ia da'ö :

* bologö dödöu
* lau zi sökhi 
* lakhömiu
* Hinodalau
* Natolau

Fefu bolalahina ni'ila ba Danö Niha, no te'oguna'ö me inötö wasuwöta niha Balanda ba Indonesia sofeta ba danö niha, no lalaŵa nudu, ba no la'ila hewisa ia na orudu zöndra, na hasara dödö, tola mo fa'abölö ba wolawa ngawalö nudu. 

## Umbu
Bomboaukhu

**Bombo'aukhu** no sambua gamondria idanö aukhu si so ba mbanua Oladanö, Idanögawo, Kabupaten Nias. Idanö aukhu andre tenga ni'aukhugö niha, ba hiza sanumbu moroi barö danö. Lö fondrege aukhu ia, irege tola lataha wa'aukhunia niha si mondri.

Börö me idanö andre sanumbu moroi barö danö, so khönia bakha nifotöi *sulfur*, satarö hua hulö hua mbalera. Andrö göi hulö aböu balera niha si mondri ba da'ö.

No ara so nidanö aukhu ba MBombo'aukhu andre ba lö ta'ila haniha zi föföna sibai manöndra ya'ia.

No tehöngö sibai ia ba Danö Niha ba turiania no göi irugi oi niha ba mbanua bö'ö misa si no irai möi manörö ba Danö Niha.
Brunei Darussalam

**Brunei Darussalam** no sambua negara si so ba mbalö tanö yöu hulo Kalimantan. Ibu kota khönia Bandar Seri Begawan, sambua kota fondrege ebua ba negara Brunei. Ono mbanua khönia no niha Melayu ba li ni'oguna'ö Li Melayu. Lala wamatörö negara andre no molo'ö nifotöi *monarki absolut*, eluahania gofu hadia ia mufatörö molo'ö gangetula razo nifotöi Sultan Brunei.

## Umbu
Bozihöna

**Bozihöna** no sambua desa ba Kecamatan Idanögawo, Kabupaten Nias. Kodenia ba wamatörö Indonesia 12.04.10.2015.

## Umbu
Dima, Hiliduho

**Dima** no sambua desa ba Kecamatan Hiliduho, Kabupaten Nias. Kodenia ba wamatörö Indonesia 12.04.05.2021.

## Umbu
Dubala

**Dubala**, ya'ia da'ö samösa niha si no lahonogöi ira satua ma salaŵa sohalöŵö ba mbanua ba wanohu tanga ma tenge-tenge na hada'ia nifa'ema khö nono wo banuasa, khö nono wobarahao, mazui nifatenge ba mbanua bö'ö ba wame'e ma bawamaondragö hadia ia, ma ya'ia zimöi ba wolohe turia (Li Indonesia *narahubung*). Dubala  andre na ba ginötö iada'a ia, hulö zohalöŵö ba *Kantor Pos* ma zui simane samasao gama-gama misa, laŵa'ö ia ba Li Indonesia *Kurir.* Dubala ba danö niha, niha saoha beka, somasi niha mbanua. Dubala ba ginötö wangosawuyu niha Ulöndra (*penjajahan Belanda*) so dua ngawalö **Dubala Zoi** (sohalöŵö nifataro Tuhezoi/Salaŵa ba zi sambu-mbanua  banua misa), ba so göi **Dubala Öri** (sohalöŵö nifataro Tuhenöri ba zisambu-sambua Öri).
Elemu

**Elemu**, **gelemu** ba Danö Niha ya'ia da'ö si so fa'abölö ba samalua sahöli-höli dödö si lö itema fangera-ngerada ya'ita niha si to'ölö. Ba Danö Niha oya zo'elemu mböröta, ba iada'a no alö sa'ae börö me no mamati Ndraono Niha ba agama. Niha so'elemu, so gurunia, nifotöi guru gelemu.

## Fagönasa
Fagönasa, ya'ia ba wa mofökhö awönia. Si fagöna si to'ölönia ba mangalui salisi ma börö horö irege so dane-dane ba wamalua fagönasa. Ba hiza fagönasa andre, ba fangoroma'ö fa'alaŵa gelemu si no isöndra. Ba na no göna ba so khöra dalu-dalu, ba nalö la andrö tolo, ba tola göi i'ohe mate.Fagönasa simane, faosa (*tika*) ba famadöni zimatua ndra matua, fangöndru ndro ndra alawe so'ono, ba so göi sizundre (nifogambara), ba tanöbö'önia simane fama'ele'ö.

## Umbu
Chris Patten

**Chris Patten** ma töi sanau khönia **Christopher Francis, Baron Patten of Barnes** (★ 12 Mei 1944) no niha Inggris si tobali gubernur afuriata Hong Kong moroi ba 1992 irugi 1997. Fatua lö igogohe halöŵö gubernur Hong Kong no ketua Partai Konservatif Inggris ia (1990-1992). I'otarai 2003 tobali ia Ketua Universitas Oxford.

## Fa'auri
Tumbu Chris khö sambua zoroiyomo nga'ötö niha Irlandia ba London. Me no aefa SMA itohugö zekolania ba Balliol College, Oxford irege awai me 19965. Faudu göi isöndra beasiswa ba we'amöi ba Amerika Serikat. Ba da'ö tobali ia anggota kampanye John Lindsay, somasi tobali gubernur kota New York. Me mangawuli ia ba Inggris (1966) isöndra halöŵö ba Partai Konservatif Inggris, böröta wa'atobalinia anggota Partai Konservatif. Me 1974 ibörögö kampanye tobali anggota parlemen, ba hiza kala ia. Awena isöndra wemöna me 1979. Moroi ba da'ö mohalöŵö ia ba DPR Inggris irugi 1992 me kala ia ba wamili anggota DPR si bohou. Faudu göi ba ndröfi andrö tetuyu ia tobali gubernur Hong Kong.

## Halöŵö
* Direktur Departemen Penelitian Partai Konservatif (1974-1979)
* Anggota DPR (1979-1992)
* Ketua Partai Konservatif (1990-1992)
* Samösa menteri ba Departemen Luar Negeri (1986-1989)
* Menteri Lingkungan Hidup (1989-1990)
* Gubernur Hong Kong (1992-1997)

## Sinura
* *[[East and West (buku)|East and West: The Last Governor of Hong Kong on Power Freedom and the Future]]* (1998)

## Umbu
East and West (buku)

***East and West*** no sambua mbuku nisura Chris Patten, si no irai tobali gubernur Hong Kong. Iraka mbuku andre Times Books ba New York me ndröfi 1998. Bakha ba mbuku andre ihalö wamagölö Chris sanandrösa ba gamakhaita ba gotalua oi negara si so ba nifotöi Barat ba negara si so ba Timur.  So tölu faosatö nösinia ba fa'oya nga'örö 304.

## Ösi

### '''1. Lala wamareta''' (''Governing'')

* Gubernur safuria (*The last governor*)
* Ndröfi amatela Hong Kong (*Hong kong “Fatal” Years*)
* Fanofu sanandrösa ba koloni (*Colonial questions*)

### 2. '''Lala wamaigi moroi ba Hong Kong''' (''The view from Hong Kong'')

* Huhuo harimao (*Tiger talk*)
* Nilai Asia (*Asian values*)
* Pasar bebas (*Freedom and the Market*)

### 3. '''Mamaigi ba ginötö mi föna''' (''Looking to the future'')

* Ulidanö si bohou - famahaö satua (*New world – Old lessons*)
* Lala wangalui fa'auri (*How to make money*)
* Tiongkok ba negara-negara Barat (*China and the west*)
* Mangawuli ba ginötö föna (*Back to the future*)

## Fanema'ö

Buku andre no oya tefatunö ba *media-media internasional*. Ha media Tiongkok zambö manema ya'ia börö me lamane, bakha ba mbuku andrö oroma wa lö omasi Chris ba Tiongkok.

## Umbu
Elio Modigliani

**Elio Modigliani** (★ 13 Juni 1860 – † 6 Agustus 1932) no samösa gere antropologi moroi ba danö Italia, ere zoologi, samösa *eksplorer*, ba somasi-masi mangowuloi ngawalö zinumbua. Me 1886 möi ia ba Danö Niha ba wamalua fangosili *ilmiah*. Bua wangosilinia moroi ba wanörö andrö ifa'oli bakha ba mbuku *[[Un Viaggio a Nias|Un Viaggio a Nias]]* (eluahania *Sambua Wekoli ba Danö Niha*) si 724 nga'örö wa'awe'e-we'e niraka me 1890 ba Milan, Italia.

## Sinura

* Elio Modigliani (1890). *Un viaggio a Nias*, Fratelli Treves Editori, Milan. .
* Elio Modigliani (1886). *Escursione nell'isola Nias (a ouest di Sumatra)*. *Estratto dal Bolletino della Societa Geografica Italiana*, October 1886. .
* Elio Modigliani (1887). *Il cota rajia e l'isola di Nias*. *Estratto dal Bolletino della Societa Geografica Italiana*, January 1887. .
* Elio Modigliani (1887). *L'isola di Nias note geografiche*. *Presso la Societa Geografica Italiana, Roma*. .

## Basoŵa

* Henry Hillyer Giglioli (1893). ** in Intern. Gesellschaft für Ethnographie; Rijksmuseum van Oudheden te Leiden (1893). Internationales Archiv für Ethnographie volume VI. Getty Research Institute. Leiden : P.W.M. Trap. 
* Sitor Situmorang (1993). *Guru Somalaing dan Modigliani "Utusan Raja Rom" Sekelumit Sejarah lahirnya Gerakan Ratu Adil di Toba*. Grafindo Mukti. .

## Umbu
Eropa

**Eropa** ya'ia da'ö no sambua danö sebua si so tanö ba gaekhula danö Asia. Olania tanö ba gatumbukha so ba Turki, tanö ba gaekhula aekhu ba nasi sebua Atlantik, tanö yöu ba Rusia ba tanö raya ba nasi Mediterania.
Etuna

**Etuna** ma getuna, (Li Indonesia *kubangan*) ya'ia da'ö naha si fatambu, si so idanö ma'ifu, ba tanö sombuyu aefa deu, si tola mangetuna khönia gurifö ma utundru'u. Urifö sangetuna simane bawi,  sökha, öröbao. Urifö sangetua mo'ohitö dödö enaö okafu mboto ba enaö göi areu ndri wangusu ya'ira nano falemba dambu sombuyu ba gulira. 

## Ngawalö gurifö ma utundru'u sangetuna
### Bawi

Meföna ba Danö Niha sanguri bawi tenga ha ba mba'o labe'e mbawi, ba hiza'i oya nidudu ma nifoloi ba narö göli. Arö göli andrö sito'ölönia naha gowi sino mukölini. Ba ba dalu narö göli oya tesöndra getuna nihaogö mbawi moroi ba wanula-nulagönia tambu, ba na moteu ba totane nidanö bakha ba zino isusulagö bawi, itugu ara ba itugu mangebua tobali etuna sebua nahia wemondri mbawi.
### Öröbao

Öröbao ilau göi mangetuna wangokafui mboto. Etuna göröbao egebua moroi ba getuna zökha, ba itaria göi mangeuna ma mondri öröbao ba nungo nidanö sahatö ba ziso göröbao.

### Sökha
Ba gatua tesöndra gutundru'u sangetuna ya'ia zökha. Etuna zökha  arakhagö fagölö ira getuna mbawi siso barögöli awai ya'i etuna zökha asese tesöndra ba mbörö geu, ba ba nahia da'ö mangetuna zökha sebua ba sökha sigide-ide bawangokafui mbotora. Ba Danö Niha itaria tesöndra sökha sebua, si no anau ifö ba so khönia göri, ba na mangetuna zökha siso göri, ba si'oföna ikhaigö ua yaŵa ba ndraha nono geu göri siso ba nifönia sanau. Göri zökha  ba no lafaduhusi tödö niha wa göri zökha andrö so wa'abölö sitola labali'ö öba (Li Indonesia *kebal*) ira sangokhögö ya'ia. Ba hiza ba wanga'i ya'ia tenga saoha, so ma'ifu wa'abarani, bawokalaisi zökha me i'ila na lahalö görinia. No lafati wa mo fa'abölö göri zökha andrö. 

Da'a tenga ha ba Danö Niha göi ba mbanua tanöbö'ö si so ba Indonesia, so göi khöra göri zökha, nitötöi *rantai babi.* Ba danö Aceh meföna no ara la'ila göi  göri zökha, ba no möi Öba khöra ba wolaŵa niha Balanda me luo da'ö, hiza göri zökha si no tobali hazima khöra, fanaha mbalatu ba lö i'a ira fana.

## Umbu
F-16 Fighting Falcon

Sambua banua sebua, simane Indonesia, no ihenagö hewisa watahana mbanuania. Simane, sozago dete danö ma laŵa'ö ia *Angkatan Darat,* so zo zago talumbanua, la tötöi ia *Angkatan Udara,* ba so zo zago asi ba arö nasi, laŵa'ö ia *Angkatan Laut,* ba so zago fefu ngawalö zalua eroma'ökhö, so ndra amada folisi ma latötöi ia, Polisi. Ba dalu mbanua, moguna lazago moroi ba zedöna mamalua silö baga. Hiza ba zozago talu mbanua so **F-16 Fighting Falcon** da'a ya'ia da'ö Köfa wanuwö (*Jet Tempur*) ni haogö fabiri sotöi *General Dynamics,* aefa da'ö i'öli *Lockheed Martin* (di akuisisi oleh Lockheed Martin) soguna ba zo zago talu mbanua ba danö Amerika ma Angkatan Udara Amerika. 

## Nifalua F-16 Fighting Falcon
F-16 Fighting Falcon sambua köfa wanuwö soguna sibai. Köfa da'a no ibe'e hare khö mbanua Amerika Serikat, no so khönia wohalöŵö salio ba sibaga ba wofalua fanuwö ba nudu, ba lö ebua ihorigö gefe. Köfa da'a göi nihaigö si'oföna *F-16A ha sambua gurusi*, nifohombo si'oföna sibai me baŵa sifelendrua ba ndröfi si sara ngahönö a siŵa ngaotu a fitu ngafulu a önö (Desember 1976). Si'oföna ba wolau halöŵö ya'ia me bawa si sara ba ndröfi si sara ngahönö a siŵa ngaotu a fitu ngafulu a siŵa (Januari 1979) ni fatenge ba Wing Fighter Taktis si tölu ngaotu a ŵalu ngafulu a ŵalu (ke-388) ba naha zo zago talumbanua (Pangkalan Angkatan Udara) ba Hill, Utah. Baero F-16A, so göi *F-16B nihaogö dombua gurus*i, ba idugu lahaogö ena'ö idugu baga. 

## Umbu
Fa'amate

**Fa'amate** ya'ia da'ö inötö me aheta noso ba mboto niha sauri. Töi bö'ö sabölö fatema ba dödö niha samondrongo asese teŵa'ö foröi ma fondröi ulidanö. Oya ngawalö mbörö wa'amate zi sasamösa niha, tola börö wökhö, börö wa'atua, börö me göna silako (*kecelakaan)*, fa'olofo, ba tanöbö'önia. Na ba nomo/omo zofökhö, fa'amate andrö tefo'eluaha ia ba zitölu fenaeta, ya'ia da'ö inötö me tebato hanu-hanu ba tebato göi wanika-nika dödö niha; lö mohalöŵö guto; gabe'etö (*kaku*) mboto niha ba afuriatania tobali obou.
Fa'awösa

**Fa'awösa** no sambua gangowuloa nifazökhi niha si tobali ndrela ba wama'anö ba ba wamalua sambua ohitö dödö. Oya ngawalö wa'awösa nifazökhi niha. So wa'awösa mado, simane fa'awösa mado Ndruru, Laia, Hulu, btn. So wa'awösa börö wamati simane gereja Angowuloa Fa'awösa khö Yesu (AFY), Angorahua Fa'awösa Geheha (AFG), btn. So göi wa'awösa fa'alowalangi simane Ordo (religius) ba Kongregasi bakha ba Gereja Katolik.
Fa'omasi

**Fa'omasi** ya'ia da'ö fa'edöna (Li Indonesia *mengasihi, mencintai*) bö'ö göi na lawaö ösi dödö (Li Indonesia *isi hati*). Fa'omasi niha khö nawönia niha ma faedöna dödö ba nawö, tola göi simane fa'omasi niha ba mbanuania.

## Fa'omasi oya ngwalönia

# **Fa'omasi ba nösi nomo**, simane fa'omasi nama khö nina, fa'omasi zatua ba ndraononia, fa'omasi gawe khö ma'uwunia, fa'omasi ndraono ba zatua, ba tanöbö'önia;
# **Fa'omasi ba nawö**, simane faomasi ba gotalua zifariawö, ba gotalua sifao ba gangowuloa, sifao ba wohalöŵö, ba tanöbö'önia;
# **Fa'omasi ba mbanuania**, simane fa'edöna dödö ba wamaeri/fangehaogö banuania, fa'edöna wolau sisökhi ba wondrou'ö ba wondrorogö banuania, ba tanöbö'önia;
# **Fa'omasi ba zifatalifusö**, simane fa'omasi ga'a ba nakhinia mazui fa'omasi nakhi khö ga'ania;
# **Fa'omasi ba wangakali**, asese lawaö fa'omasi mbekhu, "tolo manölö" eluahania itolo ba efada'ö ba ifadagö wangakali/wangokhögö okhöta nitolonia;
# **Fa'omasi mboto**, simane fa'omasi ndramatua ba ndra'alawe, fa'omasi ndra'alawe ba ndramatua, asese lawaö fa'omasi nga'eu (*Kasih eros*);
# **Fa'omasi ba wa'aLowalangi**, simane sangomasiö nawöda niha si no fagölö ita omböila Lowalangi (Ba Li Indonesia *Kasih Agape*);
# ba tanöbö'önia.

## Umbu
Eurocopter EC225 Super Puma

Ba ginötö iada'a, fakake ba wofanö gofu heza so ba no oi somanö zino aoha ba niha gulidanö. Na si so badete danö atö, ba no oya sibai lala niha si no lahaogö ira sonekhe ba wangahaogö fakake soguna ba wofanö. So moto, so hondra, so kereta api, so beca sitenga ni dayu, ba tanöbö'önia. Ba nasi, simanö göi no idugu aoha. Na so zomasi alio, ba so göfa sabölö woloyo, so dundraha ni'oguna'ö ba gotalua hulo, so göfa sana'u niha, ba tanöbö'ö. Ba lö göi toroi zohombo ba dalu mbanua, no idugu lahaogö nasa zabölö baga ba sabölö moguna ba wame'e fa'oha baniha. Niha gulidanö lö sa'ae marase ira gofu manö numalö ira ba zisagörö ulidanö asala so göfa sihombo sedöna möi bada'ö. 

**Eurocopter EC225 Super Puma** köfa sihombo sifagölö ira helikopter, samake mbali-bali. Köfa sihombo da'a nihaogö sambua fabiri sotöi **[[:id:Eurocopter_Group|Eurocopter Grup]]**, angorudua moroi ba zangahaogö helicopter sotöi **Aerospatiael** ba Perancis  faoma **DaimlerChrysler Aerospace AG (DASA)** si so ba Jerman, me döfi sara ngahönö a siŵa ngaotu a siŵa wulu a rua (1992). Köfa sihombo da'a no lahaogö baga sibai ya'ia da'ö, dombua mesin, ba kurusi so dua wulu a öfa (24 kursi) awö ndra sohalöŵö (kru) ba göfa sihombo da'ö ba darua (2 orang) sohalöŵö ba Kabin, eluahania so ba zi dua wulu a önö (26 kursi) fefu gurusinia.

## Wolohe Solakhömi
Köfa sihombo si no lahaogö nibe'e töi Eurocopter EC225 Super Puma, lafohombo si'oföna si'ai ya'ia da'ö dua wulu a fitu mbawa si felezara döfi si dua ngahönö (27 Nopember 2000). Ba amena lafatunö ba niha sato ba ndröfi si dua ngahönö a öfa (2004), ba no sa'ae oya zino lahaogö göfa sihombo da'a. Hiza köfa da'a asese lafake ia ba wolohe ira amada sitebai niwa'ö ma niha si so faka, tenga niha sito'ölö, ma lamane-mane ba li hagöri VIP ma VVIP, niha nifosumange, niha solakhömi, ba tenga ha da'ö göi, naso danö bö'ö salio-lio ba wanolo, köfa da'a tola nifake. Fefu zura da'a yaŵa nihalö ba Wikipedia Indonesia.

## Helikopter ba TNI AU
Sifagölö ba Eurocopter EC225 Super Puma, ma sambua mode (Varian) Helikopter H225M, no la faehagö ira amada si so ba wozago talu mbanua (Angkatan Udara), moguna ŵalu (8) rozi ni haogö airbus helicopter, ba nano awai dania la fa'anö (rakit) ba la fa'ema khöndra so zago talu mbanua.

## Lafake ba mbanua zifasuwö
TNI AU Indonesia, ba wowöli köfa sihombo da'a ba wonönö fa'abölö ba wozoga banua Indonesia, ma lamane ena'ö idugu abölö watahana ndra amada si so ba zozago talu mbanua andre ba Indonesia. Helikopter ni öli ba laoguna'ö ba wetaro ba wanolo niha naso ba danö wasuwöta.

## Umbu
Fahombo batu

**Fahombo** ya'ia da'ö sambua hada ba Danö Niha. Miföna, moroi me iraono irugi nono matua ndraono ba Danö Niha lafaha'ö mohomboini batu nifa'anö. Fa'alawa hombo batu da'a 220 cm.

## Umbu
Fakuku

Ba danö niha, wa'oya mai-mai silö taya ofeta ma'ökhö. Na situmbu ba ndröfi sara ngahönö a siŵa ngaotu a fitu ngafulu ofeta sara ngahönö a siŵa ngaotu a siŵa wulu lö olifu ira mai-mai da'ö. **Fakuku** ma töinia sambuatö laŵa'ö fambini-mbini, si oföna ua lalau fa si, ma lamane fatitimili, ba wotatugöi haniha zangagö Endro, na i'ila atö dania ba gotalua zifaoma si so ba gendro, ba ya'ia zogatini sangagö endro. Ba wotatugöi sangagö endrö na'ato atö ba labörötaigö la'erai lamane : *titimili ti'ara gati-ati sora ba zoriti, sasa marafadi, haniha zaefa yamö'ia ba gendro, lari kudo.*

Fanötöi fotatugöi zimöi ba gendro da'ö yaŵa, te awena ia da'a lasura ia, ba möi sitobali balö nisura ba ziso föna.
Fakulu

**Fakulu**, sambua mai-mai si no lalau ira ono mbanua ba Danö Niha. Fakulu ma so göi zanötöi ya'ia, remi. Ba no sa'ae tobali rörö ba gangowuloa ba mbanua ba danö niha. Karate kulu so öfa la'a-la'a, ya'ia da'ö : *kofa, lui, sake, ati*, Moroi ba zi öfa mbunga garate da'a hulö da'ö ni föfögö zomaikö ya'ia. Fakulu no ara labali'ö rörö ba naha naso zimate, fefu ndra talifusö möi ba nomo si so niha si no mofanö ma lawa'ö ia simate, ba wame'e fondrara dödö, bada'ö lalau fakulu, ena'ö lö mörö ira ba wefao ba wa'abudödö ba ngambatö salua fa'abudödö. Famaisa moroi ba garate kulu andre, ya'ia da'ö tola lalau faceme, haniha zalaŵa hörö (*hörö bada'a hauga nisöndra moroi ba zitölu nga'örö garate kulu*) da'ö zimöna. Karate kulu, As la'erai ia sara (1), ba karate, J, K, Q la'erai fulu (10).
Falafu

**Falafu, lafu**,  sambua mai-mai nifalua ba Danö Niha, nifalua ndraono sigide-ide ba he göi sibohou ebua. *Fa (lafu)* ba sambau mai-mai somasi sibai ndraono wolau yaia. Ba no arakhagö taya sa'ae meno oya mai-mai tanöbö'ö. 

## Lala wamaisania
Lafu, falafu andre ba no arakhö lö lalau sa'ae iraono ba danö niha, me no oya manö mai-mai tanöbö'ö. Lala wamalua mai-mai lafu/falafu andre, tola samösa lawa samösa ba tola göi sambua ngafu töra moroi ba zisamösa. Sifamai ba lahalö gara ra ba lafazaumba föna ba döla *(garis/line)* si no la tatugöi. Fazaumba kara da'ö ba wangalui haniha ziföföna wa mörötaigö. 

Aefa da'ö nano so zi'oföna, ba lafasindro gara lawa, ba la börötaigö la tendre. Lala wanendre, la be'e gara yawa ba dete gahe, ba lafazaule föna irege aso'a tou gara lawa. Nano latendre, ba iada'a lafatö'ö hulu ba wanga'i kara si no lafasindro.

Simöna ba lafu, ilu'i ia si kala. Mai-mai da'a no fondrege wa'omasi ndraono, ba oya göi gunania ba wangosara'ö fahasara dödö ba wolohi fa'amöna.

## Umbu
Fo'ali

**Fama'ali** ya'ia da'ö sambua halöŵö fo'ali wehede moroi ba zi sambua Li ba Li bö'ö. Samalua ia lakaoni so'ali. Ba Li Niha, asese da'ö ni'ali Li Indonesia börö me da'ö li resmi ba Indonesia.
Fagaragazi

Ba danö niha, i'otarai meföna ba oi no la'ila niha hewisa lala wangoguna'ö ngawalö sinumbua ma sinanö si so ba kabu. So ni tanö ba wanga'i bua, ba so nitanö sitobali soguna ba wangahaogö omo. Fatöu lö nasa oi mangila fakake ba wolobö, fanila, eu niha ba danö niha mangoguna'ö fakake sito'ölö ya'ia da'ö garagazi. Garagazi andre, anau mato samete amatonga wa'anau nia, ba no lafodanga, ba mbalö faföfö, amena danö faoma la gogohe, ba la fangörö ba geu sedöna ni garagazini.

## Eu nigaragazini
Ba mbanua ba danö niha, oya geu sabe'e sitola ni'oguna'ö ba zoguna ba wangahaogö omo. Töi geu nia simane : simalambuo, afoa, afasi, itölio, ba eu ndru'u tanöbö'ö. Ba ginötö safuria andre, niha ato zamake töla ndruria ni bali'ö fafa faoma toga.

## Lala wogaragazini
Nano la'obö geu, ba latutusi mbulu ba dahania, aefa da'ö la gukhui, la fatörö khönia mete, ha wa anau wafa sedöna la garagazini. Aefa da'ö lahaogö döla-döla naha garagazi, lafaigi naere-naere ena'ö lö marase ira wamasindro naha nia. Na no awai naha wo garagazi, amena, eu nigukhui no mege la be'e yaŵa, ba samösa tou ba samösa ziso yaŵa, faoma la fangörö garagazi irege asila geu andrö ba tobali bagolö. Ba danö niha, fagaragazi no sambua lala halöŵö me lö dozi niha mangokhögö garagazi irege meluo da'ö fagaragazi sambua halöŵö si lö dozi oi la'ila niha, irege mamadöna wa'amoguna.

## No so Seso
Iada'a meno sa'ae tedou niha ba wamaha'ö ba no laleke'ö wakake garagazi andre ena'ö aoha ba niha. Andrö wa lahaogö wamaedo nia ya'ia da'ö seso irege lö sa'ae oya ginötö ni'oguna'ö ba wanila fafa soya, me alio wanaba ba fanila ya'ia, niha hatö so lolohe, me fa'abölö wanila tenga fa'abölö si'onarai niha, fa'abölö *mesin*.
Familu 2020 AS

Me tölu mbawa si felezara döfi si dua ngahönö a dua wulu (3 Nopember 2020) no alua wamilu ba Amerika Serikat.

## Famili presiden
Inötö wamili ba danö Amerika öfa fakhe (*4 tahun*) sakali ba nifalua ba ndröfi da'a famili kafalo negara si lima wulu a siŵa (ke-59). So dumbua faratai (partai) zo fasao ya'ira ya'ia da'ö : faratai Democratic samasao Joe Biden, ba faratai Republican zamasao Donald Trump**.**

## Famili kongres

### Famili DPR ba Halöŵönia
Dozi banua dozi goi-goi nifalua. Na ba Amerika, sodadao ba Gödo Salahi nono mbanua ma DPR ia na ba Indonesia ma ba Amerika no la'ila niha töinia : *House of Representative*, ya'ira fefu moroi ba faratai Demokrat. So kuasoi bakha Senat, ya'ia faratai moroi ba Republik. Fa'ato niha si so ba DPR ya'ia da'ö öfa ngaotu a tölu ngafulu a lima niha (435 Orang). Fefu goi-goi ni haogö la be'e khöndra sodadao ba Senat ba wo ia kö, amena latohugö khö Presiden.

### Famili Senat ba Halöŵönia
Ba zisagörö uli danö oi la'ila niha wa ba Amerika so otu niha wa'ato (*100 Orang*) zodadao bakha ba Senat. Ba wofili ya'ira, so otu niha zodadao ba Senat, lafili ero önö fakhe *(6 tahun*) na Kongres si öfa ngaotu a tölu ngafulu a lima niha (*435 Orang*) lafili ero dua fakhe (*2 tahun*),

## Hasil
Meno oi mamili niha si no tola mamili ba Amerika, ba no la erai ira nifila sangerai da'ö. Ba hiza, no somuso dödö fefu niha samili amada Joe Biden, me awai la erai ba lamane no so fereside sibohou mori ba faratai Demokrat, ba no sa'ae tobali fereside si lima wulu a siŵa (ke-59).
## Umbu
Familu ba Danö Niha 2020

Tanö Niha no tenga ha sambua kabufate, no tobali öfa kabufate, yaia da'ö : Kabufate Nias Utara, Kabufate Nias, Kabufate Nias Barat, Kabufate Nias Selatan. Ba Kabufate Nias *"petahana"* lö fao ba wamilu, sakali da'a. Na lö fa'atewu'a ginötö, ba ngaluo si siŵa ba mbaŵa si felendrua dua ngahönö a dua wulu (9 Desember 2020) la falua wamili kafalo mbanua ma lamane ba li khöda familu, ma bufati ba wo fatörö banua ba zi ha'uga fakhe fönada i'otarai 2021 - 2024.

## Famanura'ö töi

### Nias Utara
Me luo ngaluo si lima baŵa si siŵa döfi si dua ngahönö a dua wulu (5 September 2020), no lafasura'ö döira ya'ira sedöna möi ba watörö tanö si so ya'ira. Simane ba Nias Utara, no lafasura'ö döira ira Amizaro Waruwu *faoma* Yusman Zega la tötöi ma lakaoni AMAN. Ya'ira möi lafasura'ö döira ba naha KPU (Komisi Pemilihan Umum) samalua ba so hörögö dania hewisa wamalua wamili ba ginötö si no latatugöi. Mahemolu nia ba tohare göi Fonaha Zega faoma Emanuel Zebua (FODELA) si lö mangoguna'ö faratai ba wo fasao yaira ba gurusi wamatörö, so göi ndra amada Ingati *faoma* Otorius (INOTO).

### Nias Induk
Ba Nias Induk ba no so göi döi zino la fasura'ö ya'ia da'ö : Arosokhi Waruwu. SH & Asaldin Gea**,** ni falua ba gödo KPUD, Jalan Pancasila – Hiliweto, Kecamatan Gidö. Rabu (16/9/2020) tanö owi. 

Sahari fatua lö lafasura'ö döira ira AW ba AG, no göi so zino mamanura'ö töira ya'ia da'ö Mayjen TNI (Purn) Christian Zebua & AKBP (Purn) Anofuli Lase**,** nifalua ba gödo KPUD, ba Jalan Pancasila – Hiliweto, Kecamatan Gidö. Salasa (15/9/2020) tanö owi. 

So göi fasanga : Enanoi Dohare. SH & Yulius Lase. SE. si no ma masura'ö töira ni falua ba gödo KPUD, Jalan Pancasila – Hiliweto, Kecamatan Gidö. Rabu (16/9/2020) badalu luo. 

### Nias Barat
Ba Nias Barat, so tölu fasa zi fasai ba wo dadao ba naha wamareta. So *"petahana"*  Faduhusi Daely faoma Yamotuho Gulö, so Khenoki Waruwu faoma Era-era Hia ba fasanga Eliyunus Waruwu faoma Mareko Zebua. Ya'ira andrö fefu ba oi si no faoma fao wohalöŵö ba zino numalö. Ba fanötöna niha mbanua, fokonia ena'ö mo azökhi mbanua, ba sökhi lala wauri fefu nono mbanua. No lafasura'ö döira ba naha wamanura'ö töi. 

### Nias Selatan
Ba Nias Selatan ba wamilu sakali da'a ba ngaluo si siwa ba mbawa si felendrua dua ngahönö a dua wulu (9 Desember 2020), ha dua fasanga yaia da'ö Hilarius Duha faoma Firman ba ba zitambai so fasanga Idealisman Dachi faoma Sozanolo Ndruru**.** 

## Umbu
Famotu

**Famotu** ya'ia da'ö fo'amenesi nono nihalö ba Danö Niha ni falua fatua lö alua walöŵa ba simanö göi ba wangowalu. Fa'itaria göi lakhete nono nihalö ena'ö tola me'e ia, tandra wa ibe ba dödö nia goroisa si no irongo.

## Umbu
Famölö

**Famölö**, ya'ia da'ö töi wakake ni'oguna'ö ba wanaba balö ngamohi nohi ma akhe nifaheu ba wanöndra niro sitobali tuo mbanua ba tola göi tobali ia tuo nifarö ba danö niha, famölö fagölö ira rosö, förögi, ekhe, mazui fiso balati bali indonesia *pisau*. Tehaogö ia moroi ba zi'öli sabe'e ba no lahaogö wangatarö'ö tola aetu mbu. Natefotöi sa'ae famölö da'ö ba muföfögö nahiania ha soguna ba wanaba ohi ma akhe, ya'ia da'ö bawangai tuo (*tuak*) ma tuo mbanua, batola göi lafarö duo mbanua da'ö tobali tuo nifarö ba li indonesia *arak.* Famölö, su'a wa anau nia mato salito ma mato dua wulu seti (*20 centi*), lafodanga faoma eu ba lafosaembu.
Fangandrö

**Fangandrö** (Li Indonesia *Do'a*) ya'ia da'ö famaehagö ohitö dödö khö zokhö (Li Indonesia *pemilik*) ma khö Lowalangi, ya'ia da'ö fefu gohitö dödö niha ba wa'aurinia zamösana nifaehagö föna niha, föna zokhö, ena'ö tola mofozu gohitö dödönia. Hadia ni'andrö da'ö lafotöi angandröŵa (Li Indonesia *permintaan*).
## Fangandrö oya ngawalö
#Fangandrö khö Lowalangi, ya'ia da'ö fangandrö nifalua bongi ma'ökhö, simane: 
#*Fangandrö ba zahulö wongi (Li Indonesia do'a pagi);
#*Fangandrö ba zibongi (Li Indonesia do'a malam);
#*Fangandrö ba zi lima inötö (Li Indonesia do'a lima waktu) molo'ö famati ba ndrawa (Li Indonesia iman orang Islam);
#*Fangandrö ba wemanga (Li Indonesia do'a makan);
#*ba tanöbö'önia.
#Fangandrö Zo'aya, ya'ia da'ö fangandrö nifahaö Yesu samösa khöndra nifahaöNia, molo'ö ba wamati niha keriso (Li Indonesia *sesuai iman kristiani*). 
#Fangandrö Rosario, ya'ia da'ö fangandrö nifagema-gema ba wanuno Maria ina Yesu, molo'ö ba wamati niha keriso agama Katolik.
#Fangandrö Li, ya'ia da'ö ngenoli lala halöŵö ba wamalua fangowalu molo'ö huku Hada Laraga ba Danö Niha (tefalua na no aefa Wanunu Manu). 
#Ba tanöbö'önia.

## Umbu